Ek is besig - wat kan ek doen? - www.bybelkennis.co.za
Almal is besig; dit is deel van ons moderne samelewing. Ons hou nie daarvan nie, maar min van ons ontsnap daaruit. Maar om besig te wees, is nie net ongemaklik nie – dit is ook gevaarlik.
Daar is min dinge so skadelik as gedurig besig wees. Busyness sends more people to hell than unbelief (Blaise Pascal). Die probleem is dat om besig te wees vir ons 'n gevoel van belangrikheid gee. Dit voel asof ek in aanvraag is – so asof die wêreld in duie gaan stort as ek nie daar is nie. As Christene aanvaar ons dat besigwees dieselfde is as getrouheid – ons is besig om onsself vir Jesus uit te brand. Intussen is Jesus nie baie beïndruk met ons besigwees nie.
Jesus kom met 'n beter voorstel: "Rus in My." Sit by Jesus se voete; wees tevrede in Hom; vul jou skedule met dit wat Hy van jou verwag. Maar hoe kan ons dit doen?
Tevergeefs dat julle vroeg opstaan en laat gaan slaap om met moeite 'n bestaan te maak. Vir dié wat Hy liefhet, gee die Here dit in hulle slaap (Psalm 127:2). Jy leef naby aan God as jy te midde van die rustelose kultuur kan rus. Ons moet leer dat terwyl ons slaap God alles bymekaar hou – ons hoef dit nie te doen nie. 'n Gebrek aan slaap lei nie net tot fisiese probleme nie, maar maak ons dikwels sinies – iets wat ons geestelike lewe negatief beïnvloed.
Weier om oor môre bekommerd te wees
Moet julle dus nie oor môre bekommer nie, want môre bring sy eie bekommernis. Elke dag bring genoeg moeilikheid van sy eie (Matteus 6:34). Wat Jesus hier sê, is dat Hy môre by ons sal wees net soos Hy vandag by ons is. Die Israeliete in die woestyn het net manna vir een dag gekry. So het hulle geleer dat God môre sal voorsien soos Hy vandag voorsien het.
Prioritiseer die groot rotse in jou lewe en laat plek vir die sand
Ons ken almal die beeld. Maak 'n fles vol groot rotse en vul die leemtes met sand. As jy by die sand begin, sal jy nie die groot rotse in kry nie. Stres en besigwees in ons lewens gebeur omdat ons te veel dinge wil doen. Verseker dat jy tyd het vir die groot rotse in jou lewe – hou die perifere dinge op die periferie. Neem beheer oor jou dagboek, want as jy dit nie doen nie, gaan iemand anders dit vir jou doen.
Onderhou die sabbatte
Let wel: meervoud. Daar is 'n aantal sabbatte wat God vir ons gegee het. God het die Sabbat vir die Israeliete gegee om hulle werk te staak en te rus. Sabbatte is dus rusdae: Sondag, vakansie, slaap, ens. Hierdie dae herinner ons dat ons nie God is nie. Hierdie sabbatte is geskenke en voorregte – nie pligte nie. Besef ons dit, sal ons in Christus rus.
Moenie net daar staan nie, doen iets. Hoe dikwels het ons dit nie as kinders gehoor nie. Miskien moet ons meer staan en niks doen nie.